ประชาชน Self Clean Up ตัวเองก่อนเดินทางช่วงเทศกาลสงกรานต์
นพ.โอภาส การย์กวินพงศ์ อธิบดีกรมควบคุมโรค กล่าวว่า หลังเทศกาลสงกรานต์คาดว่าสถานการณ์จำนวนผู้ติดเชื้อโควิด-19 จะเพิ่มสูงขึ้น ดังนั้นเพื่อชะลอการระบาดต้องขอความร่วมมือประชาชนทุกคน โดยเฉพาะคนหนุ่ม-สาว ที่จะเดินทางกลับภูมิลำเนาไปพบปะญาติผู้ใหญ่ ขอให้ Self Clean Up  ตัวเอง คือทำตัวเองให้ปลอดเชื้อก่อนการเดินทางกลับ พร้อมขอให้ตรวจคัดกรองตัวเองด้วย ATK ทั้งก่อนเดินทางกลับภูมิลำเนา และก่อนกลับเข้าทำงาน ส่วนผู้สูงวัยและกลุ่มเสี่ยง 608 ขอให้เพิ่มภูมิคุ้มกันตัวเองด้วยการรับวัคซีนป้องกันโรควิด -19 ให้ครบโดส และรับเข็มกระตุ้น ส่วนกรณีมีผู้ออกมาให้ข้อมูล แสดงความเห็นว่าวัคซีนเข็มกระตุ้นไม่สามารถป้องกันการติดเชื้อและสงสัยภูมิคุ้มกันที่ได้จากเข็มกระตุ้นอาจเป็นภูมิคุ้มกันไม่ดีต่อร่างกาย รวมถึงว่าภูมิคุ้มกันหมู่ไม่มีจริงเพราะยังมีการติดเชื้อซ้ำๆ ทั้งที่ฉีดวัคซีนและติดเชื้อไปมากนั้น นพ.โอภาส กล่าวว่า ข้อมูลโควิด -19 มีการเปลี่ยนแปลงตลอด มีความไม่แน่นอนสูง ฉะนั้นการพิจารณาหรือตัดสินใจเรื่องใดในภาคปฏิบัติระดับประเทศต้องอาศัยความคิดเห็นหลักฐานเชิงประจักษ์ของผู้เชี่ยวชาญ รวมทั้งสมาคมวิชาชีพที่เกี่ยวข้อง ไม่ใช้ความเห็นของคนใดคนหนึ่ง ส่วนใหญ่ข้อมูลที่ออกไปจะเป็นความเห็นโดยที่มีข้อมูลมารองรับ ย้ำว่าการฉีดวัคซีนมีประโยชน์ คำว่าภูมิคุ้มกันหมู่ มีหลายประเทศที่เป็นตัวอย่าง พอติดเยอะๆ แล้วเกิดภูมิคุ้มกันมากๆ การระบาดก็ลดลง เป็นตัวยืนยันว่ามีภูมิคุ้มกันหมู่ แต่ภูมิคุ้มกันหมู่ ไม่ได้แปลว่ามีแล้วจะไม่ติดเชื้อ แต่มีแล้วติดเชื้อได้แต่ไม่ระบาดมากขึ้น ยังไงการฉีดวัคซีนก็มีความสำคัญ การที่ประเทศไทยมีผู้เสียชีวิตลดน้อยลง ส่วนหนึ่งเพราะฉีดครอบคลุมบุคลากร รวมทั้งประชาชนได้ค่อนข้างมากและเห็นแล้วว่าคนที่ติดเชื้อส่วนใหญ่อาการน้อยอยู่ที่บ้าน พอหายก็บอกว่าเป็นเพราะวัคซีนช่วย ย้ำอีกทีโดยเฉพาะกลุ่ม 608 ที่มีความกลัวฉีดวัคซีนแล้วโอกาสเสียชีวิตจะมากกว่าไม่ต้องกังวล เพราะตัวเลขที่ผ่านมาพบวัคซีนป้องกันการเสียชีวิตได้ 40-50 เท่า